दिल्लीमा भानुभक्तको सम्झना
आदिकवि भानुभक्त आचार्यको २०८ औं जन्म जयन्तीका अवसरमा दिल्लीमा रहेका नेपालीहरूले नेपाली साहित्य र भाषामा उनको अतुल्य योगदानको सम्झना गरेका छन् । हाम्रो स्वाभिमान ट्रस्ट दिल्ली प्रदेशले आइतबार यहाँ भानु जयन्तीका अवसरमा कविता वाचन कार्यक्रम आयोजना गरेको थियो ।
नयाँ दिल्ली — आदिकवि भानुभक्त आचार्यको २०८ औं जन्म जयन्तीका अवसरमा दिल्लीमा रहेका नेपालीहरूले नेपाली साहित्य र भाषामा उनको अतुल्य योगदानको सम्झना गरेका छन् । हाम्रो स्वाभिमान ट्रस्ट दिल्ली प्रदेशले आइतबार यहाँ भानु जयन्तीका अवसरमा कविता वाचन कार्यक्रम आयोजना गरेको थियो ।समारोहमा ३५ जना विद्यार्थीहरूले कविता वाचन गरेका थिए । विभिन्न उमेर समूहमा प्रतिस्पर्धा गराइएको थियो । दिल्लीका शिक्षालयमा नेपाली भाषाको पढाई हुँदैन । नेपालका बालबालिकाको नेपाली भाषामाथिको पकड नगुमोस् भन्ने उद्देश्यले पनि कविता वाचन राखिएको आयोजक संस्थाका दिल्ली अध्यक्ष अर्जुन भण्डारीले बताए । नेपाली भाषालाई माया गर्न र प्रयोग बढाउन बालबालिकालाई प्रेरित गर्न यस्ता प्रतिस्पर्धाले सहयोग पुर्‍याउने अपेक्षा राखिएको उनले बताए । प्रवासमा रहेका नेपालीहरूले आफ्नो परिवारमा नेपाली भाषा संस्कृति जगेर्ना गर्न तथा बोलीचाली र अभ्यासमा नेपालीपनलाई नछाड्न कार्यक्रममा वक्ताहरूको भनाइ थियो । योगगुरूका रूपमा परिचित स्वाभिमान ट्रस्टका अन्तर्राष्ट्रिय संयोजक मोहन कार्कीले आदिकवि आचार्यको स्मरण गर्दै गर्दा आफ्नो भाषा र संस्कृतिलाई जोगाउन हरेक नेपाली प्रयत्नशील हुनुपर्ने बताए । कार्यक्रममा नेपाली दूतावासका कल्चरल काउन्सिलर यदुनाथ पौडेल, एभरेस्ट चेम्बरका अध्यक्ष युवराज बराललगायत वक्ताले आदिकविको स्मरण गरेका थिए । 